**ОБРАЗЛОЖЕЊЕ**

**I. УСТАВНИ ОСНОВ**

Уставни основ за доношење овог закона произлази из члана 107. став 1. Устава којим се гарантује здравствена заштита на основу које свако има право на заштиту свог физичког и психичког здравља и члана 68, према коме се здравствено осигурање, здравствена заштита и оснивање здравствених фондова уређују законом. Све то предметно чини правни основ усвајања важеће законодавне материје чије се измене и допуне овим законом предлажу.

**II. РАЗЛОЗИ ЗА ДОНОШЕЊЕ ЗАКОНА**

Разлози за доношење овог закона произлазе из потребе да се превазиђу проблеми у пракси примене прописа, одлука или наредба коју доносу надлежни органи у складу са Законом о заштити становништва од заразних болести, којима се одређују мере за заштиту становништва од заразних болести, као и санкције када се те мере у пракси не поштују. Законом је прописано да су здравствене установе, приватна пракса, правна лица, предузетници, здравствени радници и грађани дужни да спроводе мере прописане овим законом и поступе по решењу санитарног инспектора­­­­­­­ ради заштите становништва од заразних болести, у роковима, под условима и на начин одређен тим решењем, и предвиђене су одговарајуће прекршајне санкције. Изостала је међутим, прекршајна санкција за непридржавање одлука и наредаба других надлежних органа којима се такође одређују мере за заштиту становништва од заразних болести. Осим тога, било је потребно подићи законски минимум, када је реч о новчаним казнама за ове прекршаје, имајући у виду праксу прекршајних судова која указује на склоност судова да веома често новчане казне изричу на законском минимуму.

**III. ОБРАЗЛОЖЕЊЕ ПОЈЕДИНАЧНИХ РЕШЕЊА**

У члану 1. Предлога закона додају се нови изрази, са њиховим значењем (државе са неповољном епидемиолошком ситуацијом, лична заштита од инфекције, кућна изолација и карантин у кућним условима), у складу са потребама у новонасталој ситуацији.

У члану 2. додаје се COVID-19, болест коју изазива вирус SARS-CoV-2, код категорије „остале болести“, над којима се спроводи епидемиолошки надзор.

У члану 3. дефинисано је да се у члану 13. додаје став 4. који дефинише да су и лица која су од стране доктора медицине специјалисте епидемиолога означена као контакти, дужна да поступају у складу са мерама за заштиту становништва од заразних болести.

У члану 4. дефинисано је да се као посебне мере за заштиту становништва од заразних болести, додају кућна изолација, карантин у кућним условима и лична заштита од инфекције.

Чланом 5. дефинише се да се у називу изнад члана 26. додаје и кућна изолација.

Чланом 6. дефинише се да се после члана 29. додаје назив изнад члана и члан 29а са поднасловом Кућна изолација, који дефинише појам кућне изолације; њену примену; ко је и на који начин налаже, као и да ближе услове, начин одређивања мере, органе, односно службе задужене за контролу и начин вршења контроле поштовања мере прописује Влада.

Чланом 7. дефинише се да се у члану 31. став 6. реч: „надокнада” замењује се речима: „накнада зараде, односно плате”, а после речи: „законом”, додају се запета и речи: „а решење о одређивању мере карантина истовремено представља и потврду о спречености за рад док та мера траје”.

Чланом 8. дефинише се да се после члана 31. додаје назив изнад чланова и чл. 31а и 31б Карантин у кућним условима, који дефинише појам карантина у кућним условима; његову примену; ко га и на који начин налаже; дужину трајања; регулисања накнаде запосленим лицима којима је изречена наведена мера; коме се уручује решење за случај да се мера изриче детету млађем од 14 године, или лицу које није у стању да стара само о себи, као и ко врши контролу поштовања наведене мере. Чланом 31б дефинише се превентивна мера ограничавања слободе кретања лицима у колективном смештају у циљу спречавања уношења инфекције у колектив, коју наређује министра у случају епидемије, који прописује и ближе услове и начин спровођења у свим или појединим категоријама колективног смештаја, као и да контролу примене мере врше санитарни инспектори.

Чланом 9. мења се став 2. члана 33. који дефинише да се у случају појаве епидемије заразне болести утврђене у члану 32. став 3. овог закона или друге заразне болести од већег епидемиолошког значаја, може се одредити и препоручена ванредна имунизација против те заразне болести за сва лица, односно препоручена или обавезна имунизација за одређене категорије лица, ако се утврди опасност од преношења те заразне болести, као и у случају уношења у земљу одређене заразне болести, у складу са плановима за одстрањивање и одржавање статуса искорењивања одређених заразних болести.

Чланом 10. дефинише се да се после члана 46. додаје се члан 46а са поднасловом „лична заштита од инфекције”, који дефинише појам личне заштите од инфекције; дужности правних лица и предузетника ради предузимања радњи и активности, ради примене наведених мера; ко врши контролу над спровођењем; као и да све везано за наведено прописује Влада.

Чланом 11. дефинише се да се у члану 51. код мера које се спроводе у случају ванредне ситуације, додају кућна изолација и карантин у кућним условима и додаје се мера личне заштите од инфекције.

Чланом 12. дефинише се да министар може наредити и меру личне заштите од инфекције.

Чланом 13. дефинише се да се у члану 53. додаје и тачка која дефинише обавезан лекарски преглед, лабораторијско испитивање или подношење извештаја о лабораторијском испитивању приликом уласка у земљу из одређених земаља, у складу са међународним здравственим правилником.

Чланом 14. дефинише се да се после члана 53. додаје члан 53а, који дефинише које мере може предузети Влада у случају појаве пандемије или епидемије заразне болести од већег епидемиолошког значаја, појаве нове или недовољно познате заразне болести и у случају сумње на употребу биолошког агенса и друго, који могу да угрозе здравље и животе људи и у којима постоји непосредна опасност за масовно преношење заразних болести.

Чланом 15. дефинише се да се члан 67. мења и прописује да Министарство унутрашњих послова и Министарство одбране пружају помоћ Министарству у границама својих надлежности у спровођењу мера инспекцијског надзора као и при спровођењу других мера прописаних овим законом.

Чланом 16. дефинише се да се члану 70. додаје став 2. који прописује да изузетно, Влада може одлучити да се препоручена имунизација из члана 32. овог закона финансира из средстава буџета Републике Србије.

Чланом 17. дефинише се да у члану 73. став 2. додаје тачка 15. која прописује да санитарни инспектор у вршењу инспекцијског надзора може издати и прекршајни налог. Такође се после става 2. додају нови ст. 3-7. који прописују да за случај проглашења епидемије од већег епидемиолошког значаја ширих размера, као поверени посао врши и јединица локалне самоуправе преко комуналне инспекције, а у јединицама локалне самоуправе у којима је образована служба комуналне милиције, контролу над применом мера из члана 46а овог закона, као поверени посао јединица локалне самоуправе, врши и комунална милиција.

Чланом 18. дефинише се да се после члана 75. додаје се члан 75а, који дефинише да за случај проглашења епидемије од већег епидемиолошког значаја ширих размера спроводи хитан заједнички инспекцијски надзор.

Чланом 19. дефинише се да се у члану 85. који прописује новчане казне за физичка лица, после тачке 5) додаје тачка 6) која прописује да ће се прописаним казнама казнити и лице које одбије или се не придржава карантина у кућним условима.

Чланом 20. дефинише се да се после члана 85. додаје члан 85а, којим се прописују прекршајне санкције за непоступање правних и физичких лица по прописима, одлукама или наредбама које доносе надлежни органи у складу са овим законом, а којима се одређују мере за заштиту становништва од заразних болести.

Чланом 21. прописано је да прописи и општи акти донети до ступања на снагу овог закона, остају на снази у делу који није у супротности са одредбама овог закона до доношења прописа и општих аката у складу са овим законом.

Чланом 22. прописано је да овај закон ступа на снагу даном објављивања у „Службеном гласнику Републике Србије”.

**IV. ФИНАНСИЈСКА СРЕДСТВА ЗА СПРОВОЂЕЊЕ ЗАКОНА**

За спровођење овог закона није потребно обезбедити додатна средства у буџету Републике Србије. Уколико буде потребно средства ће бити обезбеђена у оквиру лимита финансијских планова Министарства здравља у других актера који учествују у његовом спровођењу, укључујући и организације за обавезно социјално осигурање.

**V. РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ**

Како пандемија заразне болести COVID-19 и даље траје, потребно је да се мере заштите стриктно поштују како би се спречио талас ширења заразе, а недоношењем закона по хитном поступку могле би да наступе штетне последице по живот и здравље људи, безбедност земље и рад органа и организација.

**VI. РАЗЛОЗИ ЗА СТУПАЊЕ НА СНАГУ ЗАКОНА ПРЕ ОСМОГ ДАНА ОД ДАНА ОБЈАВЉИВАЊА У „СЛУЖБЕНОМ ГЛАСНИКУ РЕПУБЛИКЕ СРБИЈЕ”**

Потребно је да закон ступи на снагу пре осмог дана од дана објављивања у „Службеном гласнику Републике Србије”, како би се у што краћем року спречио талас ширења заразе и штетне последице по живот и здравље људи, безбедност земље и рад органа и организација.